Victor Pițurcă părăsește naționala României după trei ani și trei luni și a semnat cu formația Al Ittihad, din Arabia Saudită

Cu Pițurcă pe bancă, România a strâns 7 puncte în primele trei partide din preliminariile Euro 2016 și ocupă locul 2 în Grupa F, la două puncte de liderul Irlanda de Nord

Cosmin Olăroiu și Walter Zenga sunt principalii favoriți pentru înlocuirea lui Pițurcă

Alături de Pițurcă, de la națională va pleca și staff-ul acestuia

Pițurcă a semnat un contract pe doi ani cu Al Ittihad

FRF a anunțat pe site-ul oficial că selecționerul Victor Pițurcă și-a reziliat contractul cu echipa națională. Meciul cu Finlanda, câștigat de România cu 2-0, a fost ultimul pentru Pițurcă pe banca naționalei. Acesta a ajuns astăzi la o înțelegere cu Răzvan Burleanu și au convenit să rezilieze contractul pe cale amiabilă. Alături de Pițurcă, de la echipa națională va pleca tot staff-ul acestuia, din care făceau parte Eugen Neagoe, Valeriu Răchită, Gabi Boldici, Dan Apolzan, Martin Tudor (antrenori secunzi), Marius Dima (preparator fizic). Alături de Pițurcă va pleca și directorul sportiv Ovidiu Costeșin. Din staff-ul lui Pițurcă la echipa națională mai făceau parte și Pompiliu Popescu (medic), Roger Popovici, Ghiță Păcuraru, Victor Hexan, Ovidiu Blendea, Bogdan Ionescu (toți masori) și Cornel Mateiași (magaziner).

„Federația Română de Fotbal și Victor Pițurcă au reziliat astăzi, 16 octombrie 2014, de comun acord, contractul privind postul de selecționer al echipei naționale a României, precum și contractele celorlalți membri ai staff-ului primei reprezentative.

Detalii privind situația echipei naționale vor fi oferite de președintele FRF, Răzvan Burleanu, într-o conferință de presă ce va avea loc luni, 20 octombrie 2014, de la ora 12:00, la Casa Fotbalului, în sala „Ioan Chirilă”„, se arată în comunicatul postat pe site-ul oficial al Federației Române de Fotbal.

UPDATE | La scurt timp după anunțul făcut de FRF, Victor Pițurcă a parafat și înțelegerea cu Al Ittihad. Tehnicianul de 58 de ani s-a întâlnit cu reprezentanții clubului arab într-un local de la marginea Bucureștiului, unde și-a pus semnătura pe contract și a pozat cu un fular cu însemnele noului său club.

Pițurcă a semnat un contract pe două sezoane ce va intra în vigoare imediat.

„Suntem bucuroși că l-am luat pe unul dintre cei mai mari antrenori din Europa. Totul a descurs conform planului, e greu să negociezi atunci când vrei să aduci antrenori mari”

Abrahim Al Balawi, președinte Al Ittihad



„În sfârșit s-a terminat această telenovelă… Trebuie să respectăm această decizie, care pe mine unul m-a surprins. Șansele de calificare erau foarte mari după victoria cu Finlanda”

Dorinel Munteanu, liderul selecțiilor all-time la naționala României (134), în prezent antrenor în Azerbaidjan, la Gabala FK.

Cine vine în locul lui?

Din informațiile ProSport, prima opțiune a Federației rămâne Cosmin Olăroiu, însă se pune întrebarea dacă acesta ar fi dispus să renunțe la slariul uriaș încasat la Al Ahli (aproximativ 4 milioane de dolari). În aceste condiții este foarte probabil ca Burleanu să se reorienteze spre a doua variantă, italianul Walter Zenga. Cunoscător al fotbalului românesc după ce le-a antrenat pe Steaua și Dinamo, Zenga e acum liber de contract și ar fi tentat de o nouă provocare în țara noastră.

Alte opțiuni viabile sunt Ladislau Boloni și Cosmin Contra și Dan Petrescu, dar vor fi luate în calcul doar dacă tratativele cu Olăroiu și Zenga nu se vor concretiza.

PRIMELE REACȚII DUPĂ‚ OFICIALIZAREA DESPĂ‚RȚIRII LUI VICTOR PIȚURCĂ‚ DE ECHIPA NAȚIONALĂ‚